કર્ણાટક વિધાનસભાની ચૂંટણી માટે ભાજપે કુલ ૧૫૪ જ્યારે કે કોંગ્રેસે ૨૧૮ ઉમેદવારોના નામ જાહેર કર્યા છે. ભાજપે માત્ર બે મહિલાઓને ટિકિટ આપી છે. તો કોંગ્રેસે ૧૫ મહિલાઓને ચૂંટણી મેદાનમાં ઉતારી છે. જોકે ભ્રષ્ટાચાર મામલે એક-મેક પર આક્ષેપ કરનારા ભાજપ-કોંગ્રેસ બંનેએ કલંકિત ઉમેદવારોને ટિકિટ આપી છે.ભાજપ હોય કે કોંગ્રેસ. ભ્રષ્ટાચારના મુદ્દે એકબીજાને ઘેરનારા આ પક્ષો કલંકિત ઉમેદવારોને ટિકિટ આપી વિવાદમાં છે. બંનેએ અનેક કલંકિત ઉમેદવારોને ટિકિટ આપી છે. કર્ણાટકમાં ગત ભાજપ સરકારમાં ખનન ગોટાળાના આરોપી એવા પ્રધાન જી. જનાર્દન રેડ્ડીના મોટાભાઈ જી. સોમશેખર રેડ્ડીને બેલ્લારી સિટી બેઠક પરથી ટિકિટ આપી છે. જ્યારે કે ભ્રષ્ટાચારના કેસમાં આરોપી બે ભૂતપૂર્વ ધારાસભ્યો ઉપરાંત રેપ કેસમાં સંડોવાયેલા પૂર્વ ધારાસભ્ય હારાતાલુ હલપ્પાને પણ ટિકિટ આપી છે. જોકે આ ધારાસભ્ય ગત વર્ષે જ રેપ કેસમાં નિર્દોષ છૂટ્યા હતા. આ ઉપરાંત દિવંગત મુખ્યપ્રધાન એસ. બંગરપ્પાના પુત્ર કુમાર બંગરપ્પાને પણ ટિકિટ આપી છે.